उस दिन वहीं छत पर बैठे हम और खूब बातें कीं। उसने मेरे बारे मे पूछा कि कहां से हूं, क्या करता हूं। मैंने उसके बारे में पूछा तो बोली कि मैं क्या करोगे जानकर, पहले तुम बताओ अपने बारे में। कैसे उससे बातचीत में रात के 3 साढ़े 3 हो गए पता ही नहीं चला। उससे खूब बातें हुईं दिल्ली को लेकर। मैने अपने गांव के बारे मे बताया, अपने शौक के बारे में बताया। बातचीत क्या हुई, ज्यादातर वक्त मैं ही बोला। वह सिर्फ हंसी, मुस्कुराई या फिर बीच में कभी-कभार एक आध वाक्य बोली होगी। लगाकार मुस्कुराते हुए मुझे देख रही थी। मगर मैं थोड़ा शर्माता हुआ सा उससे नजरें नहीं मिला रहा था और सामने देखते हुए बातें कर रहा था। बीच-बीच में उसकी तरफ देख लेता।